Bilag 7



Afmærkning af fiskeriredskaber indenfor 3 sømil fra basislinjen.

Indenfor 3 sømil fra basislinjen i Grønlands fiskeriterritorium skal passive redskaber være afmærket således:

1) Den nordligste ende af redskabet skal afmærkes med et fiskemærke forsynet med 1 sort flag og 1 gul lysrefleks.
2) Den sydligste ende af redskabet skal afmærkes med et fiskemærke forsynet med to gule flag og 2 gule lysreflekser.
3) Fiskemærker kan forsynes med radarreflektor.
4) Tejner skal alle være påført ejerens navn og adresse eller fartøjets navn og havnekendingsbogstaver i et vandbestandigt materiale.

Redskaber der er fastgjort til land.

1) Redskaber hvor den ene ende er fastgjort til land kan nøjes med at afmærke den yderste ende med en rød eller gul fiskekugle/bøje.

Fiskemærker

1) Et fiskemærke skal have en højde på mindst 1 meter over havoverfladen. 
2) Fiskemærket skal være påført fartøjets navn og havnekendingsbogstaver, i et vandbestandigt materiale.

Flag

1) Flag på fiskemærket skal være ens og firkantede, og flagene må hverken være røde eller grønne.
2) Flagets korteste kant skal være mindst 20 cm.
3) Afstanden mellem 2 flag på samme fiskemærke skal være mindst 20 cm.

Lysreflekser

Lysreflekser på fiskemærker skal være af et højreflekterende materiale og bestå af mindst 6 cm brede gule strimler, reflekterende horisonten rundt og anbringes så højt som muligt på fiskemærket. Afstanden mellem to lysreflekser skal være mindst 12 cm. 

Radarreflekser

1) En radarreflektor skal placeres så højt som muligt på fiskemærket, og give et ekko på radarskærmen i en afstand af mindst 2 sømil i alle retninger.
2) I områder med drivis kan der anvendes fiskemærke med lysrefleks, men uden lys, flag eller radarreflektor og udformet således, at drivis kan drive over fiskemærket.

Liner

Liner, som anvendes mellem fiskemærker eller fiskekugler og forankringer, skal være fremstillet af et synkende materiale eller være nedtynget.

